Laerskool Menlopark is 'n publieke skool vir Afrikaans-sprekende primêre leerders wat in Tiende Straat, Menlopark, Pretoria naby Hoërskool Menlopark geleë is. Laerskool Menlopark is op 7 Januarie 1953 geopen met 310 skoliere. In 1954 het die skoolhoof, mnr. B.H.P. du Toit, 'n skoolwapen en -leusekompetisie vir die leerlinge uitgeskryf. Die wenner was Estelle Knobel (tans Rosseau), 'n standerd 5-leerling. In hierdie wapen is Afrikaner-patriotisme en liefde vir die natuur saamgesnoer. Die gemsbok is 'n dier wat gekenmerk word deur sy ongelooflike gehardheid en sy statige trotse houding. By hierdie trotse gemsbok pas die leuse "Wees Fier", die refrein van die gedig "Komaan" van Jan F.E. Cilliers. Die strewe is dat hierdie leuse en wapen 'n rigtinggewende krag gedurende die leerlinge se skoollewe en ook latere loopbane sal wees. Die skepper van die skoollied was dr. O.A. van der Stoep, wat ook op 'n latere stadium Die Hoërskool Menlopark se skoollied geskryf het. Alhoewel die ontstaan van die melodie en woorde spontaan en feitlik gelyktydig plaasgevind het, was dit volgens 'n sekere patroon en moes dit voldoen aan bepaalde vereistes wat dr. van der Stoep vir homself neergelê het.